b'\n_START_ARTICLE_\nLo Rat Penat\n_START_SECTION_\nHist\xc3\xb2ria\n_START_PARAGRAPH_\nFundada en 1878 per iniciativa de Constant\xc3\xad Llombart, Teodor Llorente i F\xc3\xa8lix Pizcueta, amb la intenci\xc3\xb3 de defendre la cultura i llengua valencianes i impulsar un moviment semblant al de la Renaixen\xc3\xa7a al Pa\xc3\xads Valenci\xc3\xa0. En diversos dels seus escrits es d\xc3\xb3na per evident el fet que el valenci\xc3\xa0 i el catal\xc3\xa0 s\xc3\xb3n la mateixa llengua, arribant a utilitzar el terme "catal\xc3\xa0-valenci\xc3\xa0" per referir-se a esta. Llombart pretenia constituir una organitzaci\xc3\xb3 que aplegara tots els valencians de diferents tend\xc3\xa8ncies pol\xc3\xadtiques, per\xc3\xb2 prompte fon controlada per elements de la burgesia conservadora valenciana, que impos\xc3\xa0 el ref\xc3\xbas a la polititzaci\xc3\xb3 de les reivindicacions nacionals valencianes, la defensa de la monarquia espanyola i el predomini de la poesia per damunt dels altres g\xc3\xa8neres literaris. Organitza els Jocs Florals des de fa m\xc3\xa9s d\'un segle. _NEWLINE_Estes tend\xc3\xa8ncies provocaren diverses escissions, entre elles del mateix Llombart, qui en 1888 promogu\xc3\xa9 l\'Oronella, de car\xc3\xa0cter republic\xc3\xa0. Alhora, la seua inhibici\xc3\xb3 en q\xc3\xbcestions com la normalitzaci\xc3\xb3 ling\xc3\xbc\xc3\xadstica del valenci\xc3\xa0 provocaren una nova escissi\xc3\xb3, Val\xc3\xa8ncia Nova, en 1904. Tot i aix\xc3\xb2, fon promotora dels contactes amb altres escriptors de l\'\xc3\xa0mbit ling\xc3\xbc\xc3\xadstic i firm\xc3\xa0 les Normes de Castell\xc3\xb3, tot adoptant-les com a pr\xc3\xb2pies. Durant la Segona Rep\xc3\xbablica Espanyola pat\xc3\xad fortes convulsions internes de car\xc3\xa0cter pol\xc3\xadtic. En 1936 fon tancat per contrarevolucionari._NEWLINE_Despr\xc3\xa9s de la Guerra Civil espanyola rest\xc3\xa0 en mans de valencians addictes al r\xc3\xa8gim franquiste. En foren expulsats els considerats separatistes (Xavier Casp, Miquel Adlert) i organitzaren actes en castell\xc3\xa0 d\'homenatge als vencedors (Antonio Goicoechea, General Aranda, Federico Garc\xc3\xada Sanchiz). A poc a poc reprengueren els Jocs Florals, on presentaren prosa floralesca i sense pretensions. Des de 1948, per\xc3\xb2, Carles Salvador organitz\xc3\xa0 la Secci\xc3\xb3 de Literatura i Filologia, on apleg\xc3\xa0 j\xc3\xb3vens intel\xc2\xb7lectuals que formarien part de la futura resist\xc3\xa8ncia cultural (Francesc Ferrer i Pastor, Enric Matal\xc3\xad i Timoneda, Vicent Sorribes, Vicent Ferr\xc3\xads, Ismael Rossell\xc3\xb3), i des de 1951 organitz\xc3\xa0 uns cursos de llengua que popularitzaren les Normes de Castell\xc3\xb3 entre els escriptors valencians._NEWLINE_A les acaballes del franquisme capgir\xc3\xa0 a postures anticatalanistes. A les eleccions internes de 1976 es denuncien irregularitats en unes votacions on el candidat af\xc3\xad al president Emili Be\xc3\xbct s\'imposa a la candidatura presentada per Manuel Sanchis Guarner, qui aspirava a la vicepresid\xc3\xa8ncia. Tot i que Sanchis Guarner f\xc3\xb3ra expulsat junt a Joan Senent Moreno per "catalanistes" en una junta general extraordin\xc3\xa0ria del 25 de novembre de 1977, el president Emili Be\xc3\xbct seria substitu\xc3\xaft per Xavier Casp, qui li retreia no haver adoptat la normativa de la ACV, en 1980. \xc3\x89s a partir dels anys 80, amb la presid\xc3\xa8ncia de Casp, que Lo Rat Penat abandon\xc3\xa0 la seua ortografia i gram\xc3\xa0tica per assumir les Normes del Puig de l\'Acad\xc3\xa8mia de Cultura Valenciana (ACV). El ratpenatisme seria el nom del corrent associat a este gir._NEWLINE_A partir de 1982, amb la presid\xc3\xa8ncia de Joan Gil Barber\xc3\xa0, Lo Rat Penat canvia el seu domicili social a la Casa dels Gomis i Mart\xc3\xad de Veses del carrer Aparisi i Guijarro. L\'immoble fou una donaci\xc3\xb3 de la Diputaci\xc3\xb3 de Val\xc3\xa8ncia, on el PSPV-PSOE tenia majoria absoluta._NEWLINE_En este per\xc3\xadode comen\xc3\xa7a una polititzaci\xc3\xb3 de l\'entitat que continuaria els seg\xc3\xbcents anys. Sobretot a partir de la desaparici\xc3\xb3 d\'Uni\xc3\xb3 Valenciana, principal for\xc3\xa7a partid\xc3\xa0ria del secessionisme ling\xc3\xbc\xc3\xadstic, Lo Rat Penat romandr\xc3\xa0 af\xc3\xad al Partit Popular. A la segona mitat dels anys 90, amb el PP al govern de la Generalitat i del govern espanyol, Lo Rat Penat aconseguix una nova seu social, gentilea de la Generalitat Valenciana. Per la seua banda, el Ministeri d\'Interior, declar\xc3\xa0 a Lo Rat Penat com a entitat d\'utilitat p\xc3\xbablica._NEWLINE_A pesar que la llei de creaci\xc3\xb3 de l\'Acad\xc3\xa8mia Valenciana de la Llengua (AVL) obliga totes les administracions a seguir les normes de l\'AVL, Lo Rat Penat rep subvencions de diverses institucions p\xc3\xbabliques, tot i que seguix les normes de la RACV._NEWLINE_L\'any 2013 reb\xc3\xa9 l\'Alta Distinci\xc3\xb3 de la Generalitat Valenciana._NEWLINE_El 10 d\'abril de 2015 la Generalitat Valenciana reconegu\xc3\xa9 mitjan\xc3\xa7ant la Llei 6/2015 de Reconeixement, Protecci\xc3\xb3 i Promoci\xc3\xb3 de les Senyes d\'Identitat del Poble Valenci\xc3\xa0 "la capacitat docent que desenvolupa l\'associaci\xc3\xb3 cultural Lo Rat Penat en la divulgaci\xc3\xb3 i defensa de las senyes d\'identitat del poble valenci\xc3\xa0 i, en especial, de la llengua valenciana". El 26 de gener de 2016 fou derogada.'